Keskipohjalaisten maksamat sähkönsiirtomaksut alenevat kornavirusepidemian takia.

Keskipohjalaisten maksamat sähkönsiirtomaksut alenevat kornavirusepidemian takia. Helena von Alfthan / Yle

Kokkolan Energiaverkot puolittaa sähkönsiirtomaksut huhti- ja toukokuun ajaksi.

Alennus koskee sähkönsiirron energiamaksua, ei kiinteää osaa. Valtaosa siirtomaksuista kertyy sähkönsiirron energiamaksuista.

Kokkolan taajama-alueella toimiva verkkoyhtiö haluaa alennuksella helpottaa koronaepidemian takia vaikeuksiin joutuneita yrityksiä ja kotitalouksia. Päätös tehtiin torstaina Kokkolan energiaverkkojen hallituksen kokouksessa.

– Tällä päätöksellä haluamme näyttää mallia muille ja haastamme muutkin sähköverkkoyhtiöt vastaaviin toimenpiteisiin – erityisesti alan suuret toimijat Carunan ja Elenian, Kokkolan Energiaverkot Oy:n hallituksen puheenjohtaja Jarmo Nissi toteaa.

Kokkolan Energian toimitusjohtaja Mikko Rintamäki sanoo kuullensa., että Norjassa jotkin verkkoyhtiöt ovat myös alentaneet epidemian takia siirtomaksuja.

– Olemme runsaan viikon ajan miettineet, miten voisimme auttaa tässä tilanteessa. Olemme keskustelleet asiasta myös omistajamme Kokkolan kaupungin kanssa, kertoo Rintamäki.

Nissin mukaan myös Suomen hallituksen on aika harkita toimenpiteitä sähkölaskujen alentamiseksi.

– Maan hallitus voisi miettiä poikkeustilanteen vuoksi väliaikaista huojennusta sähköveroon. Tämä olisi teknisesti hyvin helposti toteutettava järjestely, joka auttaisi yritysten ahdingossa ja samalla lisäisi suomalaisten ostovoimaa.

Kokkolan Energia on valmis neuvottelemaan myös maksujärjestelyistä ellei asiakkaalla ole ennestään maksuhäiriöitä. Asiakkaan tulee ottaa yhteyttä hyvissä ajoin ennen

Muualla Keski-Pohjanmaalla toimiva Verkko Korpela ilmoitti eilen 10 prosentin alennuksesta siirtohintoihin toukokuusta lokakuun loppuun. Samalla myös viivästyskorko laskettiin 7 prosentista 2 prosentiin.

– Valtioneuvosto on peräänkuuluttanut keinoja, joilla voidaan helpottaa ihmisten elämää. Korpelan Voiman kuntayhtymä antoi meille pari viikkoa sitten tehtäväksi miettiä asiaa. Meille tämä on iso asia rahallisesti, 200 000 – 300 000 euroa, kertoo Verkko Korpelan toimitusjohtaja Tuula Loikkanen.

Verkko Korpela ja Kokkolan Energiaverkot eivät tienneet toistensa alennusaikeista. Verkko Korpelan hallitus ennätti tehdä päätöksen pari tuntia Kokkolaa aiemmin.

Katso täältä Ylen uutiset koronavirusepidemiasta Suomessa ja maailmalla.